A francia háborúval elfoglalt Nagy-Britanniában Wellesley vezérőrnagy nem volt különösebben ismert a közvélemény előtt. 1805 szeptemberében, megérkezése után jelentkezett a hadügyminiszternél, hogy újabb megbízatást kérjen. Az előszobában találkozott Horatio Nelson altengernaggyal, aki nílusi és koppenhágai diadalai után már akkor legendás hősnek számított. Nelson csak egy rövid időre tért vissza Londonba, miután hónapokon át üldözte a francia flottát a Nyugat-Indiákig és vissza. A tengernagy lekezelő stílusban beszélt az előtte ismeretlen tiszttel, de miután kiment és megkérdezte hogy ki a másik fél, modora megváltozott és úgy tárgyalta meg Wellesley-vel a háború és a gyarmatok helyzetét, mint egyenrangú féllel. Másfél hónappal később Nelson elesett a trafalgari csatában.